संजय राउत UN को लेटर लिखेंगे, इसी दिन एकनाथ शिंदे ने उद्वव का साथ छोड़ा था
Demand to Declare June 20 as Traitor's Day: Sanjay Raut to Write a Letter to United Nations. Follow Eknath Shinde Uddhav Thackeray Shiv Sena Latest News, Report and Updates On Dainik Bhaskar (दैनिक भास्कर)
बालासाहेब ठाकरे की शिवसेना को टूटे हुए आज एक साल पूरे हो गए। 20 जून को ही एकनाथ शिंदे ने उद्धव ठाकरे से बगावत कर लिया था। इसके बाद उद्धव ठाकरे को महाराष्ट्र का मुख्यमंत्री पद छोड़ना पड़ा था। शिंदे गुट ने बाद में भाजपा के साथ हाथ मिलाया और राज्य में एकनाथ CM बने।
उद्वव गुट के नेता अब 20 जून को विश्व गद्दार दिवस घोषित करने की मांग कर रहे हैं। संजय राउत ने कहा, हम महाराष्ट्र में हस्ताक्षर अभियान चलाएंगे और लाखों लोगों की सहमति से साइन किया हुआ लेटर संयुक्त राष्ट्र संघ (UN) को भेजेंगे। राउत ने कहा- दुनिया में देशद्रोह की कई घटनाएं हुई हैं और महाराष्ट्र की जनता ने पिछले साल ऐसी ही एक घटना को देखा है।
19 जून को शिवसेना के स्थापना दिवस पर उद्धव और शिंदे ने अलग-अलग कार्यक्रम किए... 
उद्वव बोले - आज गद्दार दिवस; बाला साहब का फोटो चुराया गया
उद्धव ठाकरे ने सोमवार को शिवसेना के स्थापना दिवस पर एकनाथ श‍िंदे को लेकर कहा, 20 जून को गद्दार दिवस है। आप बाला साहेब ठाकरे का फोटो चुरा सकते हैं लेकिन लोगों के दिल से नहीं। आप फसल तो ले गए लेकिन खेत हमारे पास है।
इससे पहले 18 जून को को शिवसेना (UBT) की महाराष्ट्र-स्तरीय बैठक में आदित्य ठाकरे ने भी गद्दार दिवस को लेकर बात की थी। आदित्य ने कहा था, 18 जून को फादर्स डे है। लेकिन यहां कुछ लोग हैं जो दूसरों के पिता को ही चुरा लेते हैं। वे गद्दार हैं।
उद्वव गुट से पहले NCP ने भी कुछ ऐसी ही डिमांड रखी थी। महाराष्ट्र NCP के अध्यक्ष जयंत पाटिल ने कहा था- वह 20 जून को देशद्रोही दिवस मनाएंगे। NCP कार्यकर्ताओं को राज्य के हर नुक्कड़ पर सांकेतिक पैसे के बंडल दिखाकर विरोध प्रदर्शन करना चाहिए। जिसके आधार पर एकनाथ शिंदे सरकार सत्ता में आ गई।
वहीं मंगलवार को मुंबई पुलिस ने उद्धव ठाकरे गुट और NCP के कार्यकर्ताओं को नोटिस जारी कर कानून व्यवस्था न बिगाड़ने की चेतावनी दी।
शिंदे का जवाब- पिछले साल जो हुआ उसके लिए शेर का जिगरा चाहिए
एकनाथ शिंदे ने खुद को गद्दार कहे जाने पर उद्धव पर पलटवार किया। सोमवार को शिवसेना के स्थापना दिवस पर एक कार्यक्रम में शिंदे ने कहा, पिछले साल 20 जून के दिन जो हुआ उसके लिए शेर का जिगरा चाहिए।
शिंदे ने आगे कहा, आप हमें गद्दार कहते है, लेकिन आपने कुर्सी के लिए बालासाहब के विचारों से गद्दारी की। अगर हमने गद्दारी की होती तो 40 विधायक हमारे साथ नहीं आते।
जून 2022 काे क्या हुआ था...
पिछले साल जून में शिंदे और पार्टी के 39 अन्य विधायकों ने महाराष्ट्र के तत्कालीन मुख्यमंत्री उद्धव ठाकरे के खिलाफ बगावत कर दी थी। शिवसेना के दो हिस्से हो गए थे। इसके बाद शिवसेना, NCP और कांग्रेस की महा विकास अघाड़ी गठबंधन सरकार गिर गई।
शिंदे ने इसके बाद भाजपा के साथ मिलकर सरकार बना ली। चुनाव आयोग ने पार्टी का नाम एवं निशान ‘तीर-धनुष' शिंदे गुट को दिया। ठाकरे गुट का नाम शिवसेना (उद्धव बालासाहब ठाकरे) रखा गया था। बाद में ये विवाद सुप्रीम कोर्ट तक गया। सुप्रीम कोर्ट ने फैसला दिया कि शिंदे सरकार बनी रहेगी।
पिछले साल पार्टी के टूटने के बाद यह शिवसेना का पहला स्थापना दिवस था, जो दो जगहों पर मनाया गया। एक कार्यक्रम उद्वव ने आयोजित किया दूसरा एकनाथ शिंदे ने।
